Diari Oficial de la Generalitat Valenciana


Sumari del DOGV 8648, del 03-10-2019 (2019/9325)

RESOLUCIÓ de 26 de setembre de 2019, de la Direcció de l'Institut Superior d'Ensenyaments Artístics de la Comunitat Valenciana i de la Direcció General de Personal Docent, per la qual es dicten instruccions per al curs 2019-2020, en els centres que imparteixen ensenyaments artístics superiors.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8648

Data del DOGV
:   03-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9325


Data del document
:   26-09-2019

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 26 de setembre de 2019, de la Direcció de l'Institut Superior d'Ensenyaments Artístics de la Comunitat Valenciana i de la Direcció General de Personal Docent, per la qual es dicten instruccions per al curs 2019-2020, en els centres que imparteixen ensenyaments artístics superiors. [2019/9325]  
Els ensenyaments artístics superiors a la Comunitat Valenciana es dirigeixen cap a l'obtenció de reglamentacions administratives i organitzatives que permeten aconseguir l'autonomia de gestió que promulga la llei de creació de l'ISEACV i els seus estatuts.  
Des d'aquesta perspectiva, continuem desenvolupant directrius cap al reconeixement acadèmic i social d'aquests ensenyaments, els quals, encara que es troben dins del marc europeu d'educació superior, mereixen un tractament igual a l'universitari.  
També buscant la millora de la qualitat dels ensenyaments, dins d'una concepció col·lectiva de la gestió acadèmica i administrativa dels centres, és fonamental comprendre que aquesta és responsabilitat de tota la comunitat professional. En aquest sentit, els equips directius en primera instància, i tots en general, hem de vetlar perquè existisca un repartiment equilibrat de les tasques de gestió entre el personal adscrit a cada centre.  
La figura del professorat en tots els seus àmbits acadèmics subjau a tot projecte de millora de futur per a aquests ensenyaments. Per tant, mitjans, formació i reconeixement són ingredients bàsics per a aconseguir-ho. La investigació ha d'anar guanyant en qualitat perquè hi haja una transferència efectiva del coneixement que redunde en la millora formativa dels centres ISEACV.  
Els reptes de modernització de l'ensenyament públic en l'àrea artística demanden l'esforç de tots per a donar-li un nou impuls dins de la Comunitat Valenciana.  
En aquest sentit, aquesta resolució té com a finalitat l'organització de determinats aspectes del desenvolupament del curs acadèmic 2019-2020 dels ensenyaments artístics superiors al nostre àmbit territorial.  
En l'elaboració de les presents instruccions s'ha tingut en compte la Llei 23/2018, de 29 de novembre, de la Generalitat, d'igualtat de les persones LGTBI. També el Decret 102/2018, de 27 de juliol, del Consell, de desplegament de la Llei 8/2017, integral del reconeixement del dret a la identitat i a l'expressió de gènere a la Comunitat Valenciana. Així mateix, el Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià.  
Quant a la seguretat dels sistemes de gestió, hem atés la Llei orgànica 3/2018, de 5 de desembre, de protecció de dades personals i garantia dels drets digitals. També, a la Resolució de 28 de juny de 2018, de la Sotssecretaria de la Conselleria d'Educació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat.  
  
  
Primer. Organització acadèmica  
1. Les assignatures de les especialitats i itineraris dels títols superiors en ensenyaments artístics s'estableixen en les corresponents ordres números 22/2011, 23/2011, 24/2011, 25/2011 i 26/2011, de 2 de novembre de 2011, de la Conselleria d'Educació, Formació i Ocupació; l'Ordre 90/2014, de 26 de desembre, de la Conselleria d'Educació, Cultura i Esport; l'Ordre 72/2016, de 17 de novembre, de la Conselleria d'Educació, Investigació, Cultura i Esport, i les ordres números 12/2017, 13/2017 i 14/2017, de 4 d'abril de 2017, de la Conselleria d'Educació, Investigació, Cultura i Esport (DOGV 8019, 11.04.2017). Les assignatures dels màsters en ensenyaments artístics estan establides en les corresponents memòries de verificació. No podrà haver-hi cap modificació sense la preceptiva autorització de l'òrgan competent.  
  
2. El centre farà públiques les guies docents de les assignatures dels estudis impartits durant el mes de setembre, sota l'adequació d'aquestes als criteris establits pels diferents departaments, entre els quals estaran la presencialitat, els criteris d'avaluació, els instruments d'avaluació i la programació de les actuacions. Correspon a la direcció d'estudis, vetlar per la uniformitat i homogeneïtat d'aquests criteris, sempre atenent la diversitat pròpia de cada àrea.  
  
Els departaments didàctics remetran durant el mes de setembre les guies docents a l'equip de direcció del centre per a la seua revisió i inclusió en el punt 6 de la programació general anual. La plantilla de la guia docent s'adjunta en l'annex I.  
3. El contingut dels plans d'estudi s'organitza en matèries i assignatures que s'expressaran en crèdits ECTS. El crèdit ECTS representa el volum de treball de l'estudiant i comprén activitats de caràcter presencial i activitats de caràcter no presencial, l'organització de les quals s'establirà en la corresponent guia docent. L'assignació de crèdits s'entén referida a estudiants dedicats a temps complet durant 37 setmanes i mitja i s'estableix el nombre d'hores per crèdit en 25.  
  
4. La valoració de l'assistència responsable per part de l'alumnat es tractarà en els termes que s'establisquen en les diverses guies docents.  
  
5. El «No presentat» o «No presentada» es considerarà una condició, sempre entesa com a excepcional, i no una qualificació. Per tant, la valoració d'aquesta condició estarà sotmesa a la consideració de la direcció del centre, una vegada estudiada la documentació que acredite i justifique les circumstàncies particulars.  
6. Quan l'alumnat deixe d'assistir sense justificació a totes les assignatures de les quals s'haja matriculat durant un període continuat equivalent a un terç del curs escolar es considerarà abandó dels estudis per part seua. En aquest cas perdrà la condició d'alumne o alumna, i se'l desvincularà dels estudis en els termes que s'especifiquen en el punt 5, de l'article 14 del Decret 48/2011, de 6 de maig, del Consell, pel qual s'estableix l'ordenació dels ensenyaments artístics superiors. Segons la tipologia del centre podrà oferir-se aquesta vacant si hi ha llista d'espera, sempre que el moment en què es determine l'abandó permeta al nou o nova estudiant l'aprofitament eficaç dels estudis.  
  
7. La «No qualificació» és una opció de què disposa el professorat quan no tinga elements de valoració per a qualificar una assignatura numèricament. Equival a un suspens amb caràcter general i consumeix convocatòria.  
8. Cada matrícula comporta dues convocatòries d'avaluació, primera i segona. Les matrícules es consideren provisionals fins a l'11 d'octubre de 2019. A partir d'aquesta data no es realitzaran canvis en la matrícula.  
9. Per al curs acadèmic 2020-2021 l'ordre de matrícula de l'alumnat de primer curs quedarà establit per la qualificació total obtinguda en les proves específiques d'accés. Per a l'alumnat que ja ha sigut matriculat en cursos anteriors i realitze una matrícula completa l'ordre de matrícula es calcularà atenent els paràmetres següents:  
  
OM = (PR 5) + (NMS 03) + (CT 2),  
  
on OM és l'ordre de matrícula, PR el paràmetre de rendiment del curs anterior (nombre de crèdits superats entre el nombre de crèdits matriculats, sense computar els reconeguts), NMS la nota mitjana ponderada de l'expedient per a mesurar l'aprofitament acadèmic (suma de la ponderació de crèdits superats amb la seua qualificació entre suma del total de crèdits matriculats en l'expedient de l'alumnat) i CT el paràmetre de crèdits que falten per a finalitzar la titulació (nombre de crèdits superats atenent-hi a les tipologies de les assignatures del pla d'estudis entre el nombre total de crèdits de la titulació).  
  
10. L'alumnat a qui tenint una matrícula condicionada no se li haja concedit la beca, quedarà bloquejat i desvinculat del centre en el cas de no presentar la documentació necessària o abonar les taxes corresponents abans del 14 de març de 2020.  
11. L'alumnat becat estarà obligat a aportar la credencial d'obtenció de beca en la secretaria del centre en el moment que li siga notificada. La bonificació de becari s'aplica a la matrícula només per l'import dels crèdits ECTS matriculats, sempre que no siguen de segona matrícula. Les taxes administratives sempre s'han d'abonar. La resta de bonificacions estipulades per la normativa vigent (família nombrosa, monoparental,...) s'apliquen a totes les taxes.  
12. La matrícula de la convocatòria extraordinària a què fa referència l'article 14, punt 4 del Decret 48/2011, de 6 de maig, es realitzarà obligatòriament en el curs immediatament següent a aquell en què s'haja produït la situació per a poder ser autoritzada per la direcció del centre. Aquesta convocatòria tindrà lloc i es resoldrà, en tots els casos, durant el període que corresponga a una primera convocatòria de l'assignatura afectada.  
13. L'article 14 del Decret 48/2011, de 6 de maig, estableix els paràmetres per al còmput de crèdits matriculats.  
  
Segon. Calendari acadèmic per al curs 2019-2020  
1. Les activitats acadèmiques del curs 2019-2020, per als ensenyaments artístics superiors s'iniciaran el dia 16 de setembre de 2019 i finalitzaran el dia 17 de juliol de 2020.  
2. Els períodes de vacances del curs 2019-2020 seran els següents:  
  
Vacances de Nadal: des del 23 de desembre de 2019 al 6 de gener de 2020, tots dos inclosos.  
Vacances de Pasqua: des del 9 d'abril al 20 d'abril de 2020, tots dos inclosos.  
3. Seran festius i no lectius, els dies següents:  
- 9 d'octubre, dia de la Comunitat Valenciana  
- 1 de novembre, Festa de Tots els Sants  
- 6 de desembre, Dia de la Constitució  
- 19 de març, Sant Josep  
- 1 de maig, Festa del Treball  
- 24 de juny, Sant Joan  
- Els dies fixats pel consell escolar municipal.  
No se suspendrà l'activitat docent i lectiva, ni es podrà tancar cap centre, en dies que no siguen els oficialment festius.  
4. El curs acadèmic s'organitza en dos semestres:  
a) Les activitats acadèmiques lectives del primer semestre s'iniciaran el dia 16 de setembre de 2019 i finalitzaran el dia 10 de gener de 2020, tots dos inclosos.  
b) Les activitats acadèmiques lectives del segon semestre s'iniciaran el dia 27 de gener de 2020 i finalitzaran el dia 22 de maig de 2020, tots dos inclosos.  
5. Període d'exàmens:  
El període per a realitzar, corregir i atendre reclamacions dels exàmens per a la primera convocatòria serà:  
a) Primer semestre, del 13 al 24 de gener de 2020, tots dos inclosos.  
b) Segon semestre, del 25 de maig al 5 de juny de 2020, tots dos inclosos.  
El període per a realitzar, corregir i atendre reclamacions dels exàmens per a la segona convocatòria, tant del primer com del segon semestre, serà del 8 de juny al 17 de juliol de 2020.  
Aquelles assignatures que per la seua naturalesa hagen sigut organitzades de forma anual realitzaran l'avaluació tal com es determine en la seua guia docent i podran fer-se en una única avaluació a l'any. En aquest cas, la primera convocatòria de l'examen tindrà lloc durant el període fixat per a la convocatòria del segon semestre, això és, del 25 de maig al 5 de juny de 2020, tots dos inclosos. En aquest cas, en comptes de semestral, el període d'exàmens establit per a la primera convocatòria del primer semestre, comprés entre els dies 16 al 22 de gener de 2020, tindrà el caràcter de lectiu.  
El període d'exàmens per als treballs fi de títol, primera i segona convocatòria, serà del 8 de juny al 17 de juliol de 2020, tots dos inclosos. A més, per a l'alumnat de segona matrícula i posteriors el treball fi de títol també podrà realitzar-se en primera convocatòria, del 16 al 22 de gener de 2020 tots dos inclosos, i en segona convocatòria, del 8 de juny al 17 de juliol de 2020, tots dos inclosos.  
Els centres faran públics els calendaris de les convocatòries en els llocs oficials d'informació de cada centre, perquè siga conegut per tota la comunitat educativa.  
6. El desenvolupament de les proves específiques d'accés i admissió als ensenyaments artístics superiors d'Art Dramàtic, Arts Plàstiques, Dansa, Disseny i Música per al curs 2020-2021 es duran a terme durant el període del 15 de juny al 10 de juliol de 2020, tots dos inclosos. Durant el mes de juliol els centres faran pública la convocatòria, en els llocs oficials d'informació, i matricularan l'alumnat que haja superat les proves d'aquesta convocatòria.  
En cas de produir-se vacants, els centres realitzaran la proves específiques d'accés i admissió durant el període del 2 al 5 de setembre de 2020, tots dos inclosos.  
La prova específica per a persones sense requisits acadèmics (art. 69.5 LOE) comptarà amb una única convocatòria que se celebrarà el 28 de maig de 2020.  
7. Per als estudis de màster en ensenyaments artístics, l'organització acadèmica i les proves d'accés seran determinades d'acord amb el que s'estableix en les seues corresponents memòries de verificació. Aquesta informació es farà pública en els llocs oficials de comunicació. La persona responsable de coordinar cada màster remetrà a l'ISEACV, abans del 30 d'octubre, l'acta amb la constitució de la Comissió Acadèmica de Títol (CAT) del curs, en la qual s'inclourà un representant de l'alumnat. Així mateix es remetran a la direcció de l'ISEACV les actes de les reunions de la CAT realitzades durant el curs.  
  
  
Tercer. Reconeixement i transferència de crèdits  
1. Procediment i normativa. El reconeixement i transferència de crèdits per als ensenyaments artístics superiors es realitzarà de conformitat amb el que determina el Decret 69/2011, de 3 de juny, del Consell, pel qual es regula el reconeixement i transferència de crèdits.  
  
2. Terminis. A l'efecte del que estableix l'article 13 de l'esmentada norma, l'alumnat haurà de sol·licitar el reconeixement i transferència de crèdits el dia en què realitze la matrícula, presentant la corresponent documentació acreditativa en la secretaria del centre on es trobe matriculat fins al dia 27 de setembre de 2019.  
  
No es realitza matrícula ni s'han d'abonar les taxes dels crèdits dels quals se sol·licita reconeixement. Una vegada resolt l'expedient de reconeixement de crèdits, les assignatures reconegudes passaran a formar part de l'expedient acadèmic de l'alumnat i les assignatures de les quals s'haja denegat el reconeixement podran ser matriculades en la secretaria del centre fins a l'11 d'octubre de 2019, sempre que el nombre de crèdits total de la matrícula de cada estudiant no supere els 72 crèdits ECTS.  
Per a aquelles sol·licituds en què existisquen regles precedents, el director o directora del centre remetrà a la direcció de l'ISEACV les propostes de resolució, amb la documentació corresponent, amb anterioritat al dia 2 d'octubre de 2019.  
Per a aquelles sol·licituds en què no existisquen regles precedents, el director o directora del centre remetrà a la Comissió Acadèmica d'Estudis (CAU) corresponent, les sol·licituds abans del dia 2 d'octubre de 2019.   
3. Imprés de sol·licitud. Les sol·licituds es tramitaran amb el document normalitzat que s'adjunta en l'annex II.  
4. Proposta de resolució. Els centres remetran a la direcció de l'ISEACV les propostes de resolució seguint el model normalitzat facilitat per l'ISEACV.  
5. Activitats de centre. La direcció del centre podrà sol·licitar a la direcció de l'ISEACV, amb anterioritat a l'11 d'octubre de 2019, autorització a la proposta amb l'oferta d'activitats culturals, artístiques i/o de representació estudiantil, referides en el punt 3 de l'article 4 del citat Decret 69/2011, de 3 de juny, del Consell, que podrà realitzar l'estudiantat del centre per a obtindre reconeixement d'un màxim de sis crèdits com a optatius. Aquesta sol·licitud anirà acompanyada del corresponent informe i/o guia docent per a cadascuna de les activitats proposades, que seran incloses en el punt 7 de la programació general anual (PGA).  
  
  
Quart. Programació general anual  
Els centres remetran a l'ISEACV, abans del 30 d'octubre de 2019, la seua programació general anual en suport informàtic (CD, DVD, memòria USB) i d'acord amb els models proporcionats pel programa Artic. Aquesta estarà constituïda pel conjunt d'actuacions acadèmiques i culturals, així com pel programa d'investigació que es realitzarà en el centre cada curs i inclourà els apartats següents:  
1. Matrícula, sol·licituds i resultats d'accés (especificant la forma d'accés), alumnat estranger i titulats del curs anterior del centre distingint per sexe. Dades desglossades per titulacions, especialitats/itineraris, assignatures i cursos.  
2. Horari dels grups de l'alumnat.  
3. Horari complet del professorat, ordenat alfabèticament, amb les assignatures i cursos que imparteixen segons s'estableix en la corresponent ordre del pla d'estudis, i l'horari de dedicació a la gestió docent i de suport a l'equip directiu, explicitat de forma comprensible. El document anirà degudament signat per cada professor o professora, visat per la direcció d'estudis i segellat pel centre.  
4. Programa d'investigació del professorat. Criteris per al repartiment del conjunt de les hores dedicades a investigació.  
5. Programa de mobilitat dels estudiants i del professorat on es detallarà tota la informació dels convenis de mobilitat per al curs 2019-2020.  
6. Guies docents de les assignatures impartides en el centre, amb les diligències corresponents elaborades per les direccions dels departaments.  
7. Activitats de centre: sol·licitud i informe d'activitats de centre objecte de reconeixement de crèdits per a l'alumnat.  
8. Pla de formació del professorat del centre: sol·licitud i informe amb el pla de formació permanent destinada al personal docent del centre.  
Els centres on s'impartisquen cicles formatius dirigiran la informació acadèmica de la PGA referida a aquests ensenyaments directament al Servei d'Ensenyaments de Règim Especial sobre la base de les instruccions específiques d'aquest.  
Les programacions generals anuals dels centres són documents públics que poden ser consultats en les secretaries d'aquests.  
  
  
Cinqué. Horari del professorat  
D'acord amb la normativa vigent la jornada laboral serà, amb caràcter general, de 37 hores i 30 minuts per setmana. L'horari del professorat a jornada completa s'ha de distribuir en cinc dies per setmana.  
  
De les 25 hores de dedicació setmanals en el centre, en general, 19 seran hores lectives, de les quals es disposarà per a la investigació d'aquelles que puguen correspondre al professorat sobre la base de les condicions del lloc de treball i les exigències organitzatives del centre.  
Les altres 6 estaran dedicades a l'atenció de l'alumnat, a la gestió docent, a la col·laboració en la gestió del centre, o a més docència en aquells casos que siga necessari. El règim de compensació serà, com a màxim, de 2 hores complementàries per cadascuna que es faça de més en docència directa i no computaran en aquest sentit, les destinades a investigació. Les hores d'atenció a l'alumnat estaran publicades en els taulers d'anuncis oficials i en la web del centre. S'actualitzaran segons s'organitze el període acadèmic, semestralment o anualment.  
  
Les hores de dedicació a la docència directa setmanal per als membres dels equips directius dels centres serà de 6 hores.  
Els horaris individuals del professorat preveuran les hores dedicades a la direcció, a la coordinació docent, a la investigació i a la gestió del centre. El professorat podrà impartir fins a 6 hores diàries de docència directa amb l'alumnat.  
Els contractes a temps parcials es distribuiran a raó d'1 dia per als de 6 hores/setmana, 2 dies per a contractes entre 7 i 10 hores/setmana, 3 dies per a contractes entre 11 i 13 hores/setmana, 4 dies per a contractes entre 14 i 16 hores/setmana i de 5 dies per a contractes a partir de 16 hores/setmana.  
En cas d'incapacitat transitòria d'algun membre del professorat, el departament didàctic corresponent en coordinació amb la direcció d'estudis dissenyaran i aplicaran mesures d'atenció per a l'alumnat afectat de la forma més adequada possible, fins que es normalitze la situació o es faça efectiva la substitució.  
L'horari lectiu de docència directa a l'alumnat per part del professorat especialista s'ajustarà a l'estipulat en el seu contracte.   
En el referit a les compatibilitats i incompatibilitats laborals, tant per als equips directius com per a la resta del professorat i del personal, hi serà aplicable el que disposen la Llei 53/1985, de 26 de desembre, d'incompatibilitats del personal al servei de les administracions públiques, i el Reial decret 598/1985, de 30 d'abril, que la desplega.  
  
  
  
Sisé. Programa d'investigació del professorat  
El professorat funcionari podrà disposar d'assignació horària per a la investigació sempre que les possibilitats organitzatives del centre i les exigències de la docència així ho permeten.  
Per a tot allò relacionat amb la investigació i qui pot realitzar-la, els centres atendran el que es disposa en els articles 15 i 19 del Decret 82/2009, pel qual s'aproven els Estatuts de l'ISEACV i al punt 3 del primer article de la Llei 8/2007, de 2 de març, de la Generalitat, d'ordenació de centres superiors d'ensenyaments artístics i de la creació de l'institut superior d'ensenyaments artístics de la Comunitat Valenciana.  
  
El professorat de l'ISEACV ha d'adscriure's i pertànyer a un grup d'investigació per a poder dur a terme un programa d'investigació.  
  
S'entén per grup d'investigació a la persona investigadora o conjunt d'elles que desenvolupen un programa d'investigació en una de les línies d'investigació de les definides per l'ISEACV amb l'objectiu de realitzar una producció científica o artística, i de la investigació educativa pròpia dels ensenyaments artístics.  
Es podran constituir grups d'investigació intercentres o multidisciplinaris, així com incorporar professorat d'altres centres d'investigació o universitats quan el programa d'investigació ho requerisca i estiga degudament justificat.  
Els grups d'investigació comptaran amb una persona investigadora principal, preferiblement doctora, que serà la persona responsable de dirigir i organitzar el grup. Cap membre d'un grup d'investigació podrà pertànyer simultàniament a més d'un grup d'investigació. En cas de personal d'investigació en formació haurà d'estar adscrit al mateix grup que el professorat responsable de la seua formació o perfeccionament.  
  
L'alta del grup d'investigació haurà de ser sol·licitada per la persona investigadora principal segons el model que s'adjunta en l'annex III. En la sol·licitud d'alta i registre han de figurar les dades de tots els membres que componen el grup d'investigació, la línia d'investigació a la qual s'adscriuen i el programa d'investigació.  
El professorat investigador remetrà a la direcció del centre al qual pertanga la persona investigadora principal, fins al 6 d'octubre, les sol·licituds d'alta i registre (annex III en suport informàtic) dels grups d'investigació amb la relació del professorat a ell adscrit i amb el seu corresponent projecte d'investigació que constarà d'una proposta on s'indiquen els objectius del treball, la seua justificació des del punt de vista acadèmic i professional, així com les aportacions esperades en cadascun d'aquests àmbits. Les sol·licituds d'alta, registre i les propostes d'investigació seran incloses en el punt 4 de la programació general anual.  
Els projectes d'investigació podran ser interanuals. No obstant això tindran una revisió i informe anual de funcionament per part dels grups i dels òrgans d'avaluació i control corresponents.  
El professorat investigador principal remetrà a la persona representant de la Comissió d'Avaluació de la Investigació les memòries dels treballs de recerca realitzats la qual, al seu torn, les enviarà a la direcció del centre, a fi de ser incloses en la memòria final del curs, tot abans del 20 de juliol de 2020 (en suport informàtic). El model de la memòria d'investigació s'adjunta en l'annex IV.  
  
Seté. Programa de formació del professorat curs 2019-2020  
1. La Comissió de Formació del Professorat de l'ISEACV proposarà els cursos de formació del professorat a realitzar durant el curs 2019-2020 en funció de les necessitats detectades.  
2. La direcció del centre sol·licitarà a la direcció de l'ISEACV, amb anterioritat al 30 d'octubre de 2019, autorització a la proposta amb l'oferta del pla de formació del centre per al curs 2019-2020, que s'ajustarà al que s'estableix en la Resolució de 24 d'abril de 2015, conjunta de la Direcció General d'Innovació, Ordenació i Política Lingüística, i de la Direcció de l'Institut Superior d'Ensenyaments Artístics de la Comunitat Valenciana, per la qual es regula l'accés a l'oferta de formació permanent del professorat i l'assignació de crèdits per la participació en aquestes activitats al personal docent dels centres de l'Institut Superior d'Ensenyaments Artístics de la Comunitat Valenciana (ISEACV).  
  
La sol·licitud amb aquesta oferta formativa per al professorat contindrà l'informe corresponent per a cadascun dels cursos proposats amb la informació següent, que serà inclosa en el punt 8 de la programació general anual: nom, objectius, continguts i metodologia del curs, persona coordinadora, calendari, duració i curriculum vitae dels ponents.  
  
Huité. Memòria final del curs  
Els centres remetran a l'ISEACV abans del 25 de setembre de 2020 la memòria final del curs acadèmic 2019-2020 en suport informàtic (CD, DVD, memòria USB). Estarà constituïda pels informes de les actuacions acadèmiques, culturals i d'investigació proposades en la programació general anual amb indicació del grau de realització:  
1. Anàlisi estadística i qualitativa dels resultats acadèmics del curs.  
  
2. Programa de mobilitat dels estudiants i el professorat realitzat (desglossat per països).  
3. Informe de les pràctiques externes realitzades per l'alumnat i llistat d'acords de cooperació educativa actius.  
4. Informe del pla anual d'activitats culturals.  
5. Memòries amb els resultats dels projectes d'investigació del professorat.  
Els centres on s'impartisquen cicles formatius dirigiran la informació acadèmica de la PGA referida a aquests ensenyaments directament al Servei d'Ensenyaments de Règim Especial sobre la base de les instruccions específiques d'aquest.  
  
Nové. Reclamació de qualificacions  
Per a les reclamacions de notes que es produïsquen en els estudis artístics superiors es procedirà de la manera següent:  
Si una vegada efectuades pel professorat els aclariments sol·licitats, a la vista de les proves i altres mitjans que li van servir com a elements de judici per a qualificar, es manté la reclamació, aquesta es presentarà mitjançant un escrit motivat dirigit al director o directora del centre dins dels tres dies hàbils següents a aquell en què la qualificació va ser notificada públicament.  
El director o directora emetrà i notificarà un dictamen en el termini de cinc dies des de la recepció de la reclamació, a la vista de l'informe redactat per una comissió que convocarà a aquest efecte. Aquesta comissió estarà integrada per la persona cap d'estudis (o la persona en qui delegue); la persona cap del departament de l'àrea de coneixement al qual pertany l'assignatura la nota de la qual és objecte de reclamació; i un professor o professora que impartisca l'assignatura o si escau la persona cap del departament de l'especialitat a la qual pertany aquesta assignatura o si escau un professor o professora del departament de l'especialitat a la qual pertany aquesta assignatura.  
Contra la resolució del director o directora es podrà interposar un recurs d'alçada davant la direcció de l'ISEACV en el termini d'un mes a comptar des de la resolució denegatòria.  
  
Desé. Optatives, treball fi de títol i pràctiques externes  
Per al curs 2019-2020 es procedirà de conformitat amb el que s'estableix en l'Ordre 85/2014, de 23 d'octubre, de la Conselleria d'Educació, Cultura i Esport, per la qual es regulen les assignatures optatives, el treball de fi de títol i les pràctiques acadèmiques externes dels estudiants d'ensenyaments artístics superiors dels centres de l'Institut Superior d'Ensenyaments Artístics de la Comunitat Valenciana.  
Per a la realització de pràctiques externes extracurriculars es considerarà que l'alumnat està matriculat del curs acadèmic en curs, fins al 30 de setembre de 2020.  
  
Onzé. Avaluació curricular mitjançant compensació de qualificacions  
Per al curs 2019-2020 es procedirà de conformitat amb el que s'estableix en la normativa de 15 de maig de 2015, del Consell de Direcció de l'Institut Superior d'Ensenyaments Artístics de la Comunitat Valenciana, sobre avaluació curricular mitjançant compensació de qualificacions de l'alumnat de títols superiors d'ensenyaments artístics i de màster en ensenyaments artístics de l'Institut Superior d'Ensenyaments Artístics de la Comunitat Valenciana (ISEACV). Aquesta normativa s'adjunta com a annex V a la present resolució.  
  
Dotzé. Sol·licitud de nova oferta formativa  
La presentació de propostes de nova oferta formativa dels centres, la farà la direcció del centre davant la direcció de l'ISEACV. Anirà acompanyada dels informes preceptius amb els plans d'estudis i la incidència en els recursos materials i del personal docent.  
L'ISEACV estudiarà i valorarà les possibilitats i l'oportunitat sobre la base de les línies estratègiques d'aquest. Una vegada conclòs, s'iniciarà el tràmit d'aprovació corresponent.  
  
Tretzé. Permisos i llicències  
Els permisos i llicències del personal docent no universitari es regulen pel Decret 7/2008, de 25 de gener, del Consell. Sense perjudici de les autoritzacions que corresponguen al professorat sobre la base de la norma aplicable, l'ISEACV, en compliment dels seus objectius estatutaris, podrà autoritzar permisos i llicències, degudament justificats, una vegada vist l'informe de les direccions dels centres.  
Totes les eixides del professorat requereixen autorització, incloses les de mobilitat del professorat per programes ERASMUS i l'assistència a convocatòries d'institucions i organismes relacionats amb aquests programes.  
Aquells permisos la concessió dels quals correspon a la direcció del centre, apareixen estipulats en la norma esmentada. La resta dels permisos i llicències s'han de sol·licitar a la direcció territorial, a la Direcció de l'ISEACV i a la Direcció General de Personal Docent, segons siga el cas, per la via corresponent.  
Les llicències de formació a realitzar durant el mes de juliol se sol·licitaran directament al següent correu electrònic de l'ISEACV: qhta@grdxuz.cj  
  
Catorzé. Supervisió de la norma  
La Inspecció d'Educació vetlarà pel compliment de tot allò referit al personal docent inclòs en aquestes instruccions.  
  
València, 26 de setembre de 2019.- La directora general de Personal Docent: M. Ángeles Herranz Ábalos. El director de l'ISEACV: Josep Manel Garcia Company.